M. Hort, podpredseda NR SR: (2008-10-28):
Otváram rozpravu. Do rozpravy som nedostal žiadnu písomnú prihlášku. A pýtam sa preto, či sa chce niekto prihlásiť do rozpravy ústne. Konštatujem, že nikto. Preto uzatváram možnosť podania ústnych prihlášok do rozpravy. Vyhlasujem rozpravu za skončenú. Preruším rokovanie o tomto bode programu, hlasovať budeme o 17.00 hodine. Ďalej nasleduje správa o stave a vývoji finančného trhu za prvý polrok 2008 . Správu ste dostali ako tlač 785 a správu výborov máte ako tlač 785a. Opäť dávam slovo guvernérovi Národnej banky Slovenska Ivanovi Šramkovi, aby správu uviedol. Nech sa páči, pán guvernér. I. Šramko, guvernér Národnej banky Slovenska: Ďakujem za slovo. Pán podpredseda, vážené panie poslankyne, vážení páni poslanci, predkladám správu o stave a vývoji finančného trhu za I. polrok 2008 na základe povinnosti, ktorá vyplýva zo zákona o dohľade nad finančným trhom. Nárast aktív v bankovom sektore o 4 % v roku 2008 v sebe skrýval pokračujúcu orientáciu na financovanie klientov. Silný domáci ekonomický rast spojený s vysokou spotrebou, investíciami a rastom na trhu nehnuteľností vytvoril podmienky pre výrazný dopyt najmä zo strany podnikového sektora a domácností. Predovšetkým úvery týmto dvom sektorom zaznamenali v I. polroku 2008 najväčšie nárasty v porovnaní s predošlými obdobiami, keď domácnosti vzrástli o 13 % a podniky vzrástli o 6 %. Popredné miesto v rámci pasív slovenského bankového sektora si v I. polroku naďalej udržiavali zdroje od klientov, keď ich podiel vykazoval klesajúcu tendenciu zo 65 na 62 %. S výnimkou zdrojov od podnikov a verejnej správy ostatné agregáty zaznamenali rastúci trend. Prvý polrok 2008 bol z pohľadu vytvoreného zisku v bankovom sektore pozitívnym obdobím. Čistý zisk bánk stúpol medziročne o 10 % na 10,4 mld. Sk. V I. polroku 2008 banky ťažili najmä zo silného rastu úrokových príjmov o 18 %. Počas I. polroku pokračoval trend postupného zvyšovania vlastných zdrojov v jednotlivých bankách bankového sektora prevažne z dôvodu nerozdeleného zisku z minulých rokov. Finančná kríza sa v I. polroku 2008 prejavila na výkonnosti aktív poisťovní vrátane aktív kryjúcich Unit-linked produkty. Rast technického poistného si udržal približne rovnaké tempo rastu ako v I. polroku 2007. Podľa očakávania väčšiu časť technického poistného, tesne nad 50 %, tvorilo poistné v životnom poistení vďaka pretrvávajúcemu vyššiemu medziročnému rastu v porovnaní s neživotným poistením. Objem majetku spravovaného v sektore kolektívneho investovania na Slovensku počas prvej polovice roka 2008 stagnoval, keď prílev nových investícií do tuzemských fondov bol kompenzovaný úbytkom majetku vo fondoch zahraničných správcovských spoločností, poklesol o 18 %. Atmosféra neistoty na finančných trhoch priala predovšetkým domácim peňažným fondom, ktoré zaznamenali výraznejší nárast aktív. V oblasti dôchodkového sporenia bolo obdobie I. polroku ovplyvnené otvorením 2. dôchodkového piliera, ktoré umožnilo vstup novým sporiteľom a výstup zúčastneným sporiteľom. V štruktúre podľa typov fondov dominovali v prípade 2. dôchodkového piliera naďalej rastové fondy, takmer 66 % z čistej hodnoty aktív, kým v prípade 3. dôchodkového piliera prírastkové fondy. Na zloženie investícií dôchodkových fondov mala vplyv hlavne pokračujúca finančná kríza, ktorá sa rozšírila aj na iné segmenty finančného trhu. A prejavila sa poklesom objemu akciovej zložky portfólií na 11 %, ako aj zmenou v štruktúre dlhopisovej zložky portfólií s tým, že viac investícii smerovalo do štátnych dlhopisov. Riziká vo finančnom sektore. Napriek len miernemu dopadu finančnej krízy na bankový sektor sa veľkosť podstupovaného rizika v bankách v prvom polroku 2008 zvýšila. Dôvodom bolo predovšetkým kreditné riziko domácností a podnikov. Nárast kreditného rizika voči domácnostiam súvisí s výrazným rastom poskytnutých úverov domácnostiam, ktoré vzrástli počas I. polroku 2008 o 13 %. Zhoršovali sa viaceré indikátory kreditného rizika v portfóliu úverov domácnostiam. Najmä vysoké ceny nehnuteľností zvyšovali priemernú výšku poskytnutého úveru, a tým aj stúpali mesačne úverové splátky, pričom pomer úverových splátok k disponibilným príjmom  stúpol na úroveň 33 % v porovnaní s rokom 2006, keď predstavoval 30 %. Riziko bánk vo vzťahu k domácnostiam sa zvyšovalo najmä rastom objemu nových úverov. Stúplo kreditné riziko medzibankových pohľadávok najmä v súvislosti s prebiehajúcou svetovou finančnou krízou, výhľad kreditného rizika bankových skupín Európskej únie a USA v poslednom období je negatívny. Významnú časť portfólia úverov (43 %) právnickým osobám tvoria úvery kľúčovým klientom. To je 50 spoločností s najväčšou expozíciou voči domácemu bankovému sektoru. Tie  tvoria úvery voči veľkým nadnárodným spoločnostiam, domácim štátnym podnikom a samospráve, domácim súkromným podnikom a domácim finančným spoločnostiam. Rizikovosť jednotlivých bánk je daná najmä podielom týchto skupín na celkovom portfóliu. Turbulencie na finančných trhoch zvýšili v prvom polroku najmä trhové riziká. Napriek poklesu bolo akciové riziko naďalej dominantným rizikom vo vybraných podielových fondoch, v príspevkových fondoch v 3. dôchodkovom pilieri a vyvážených a rastových fondoch v 2. dôchodkovom pilieri. Úrokové riziko bolo pomerne mierne a vyskytovalo sa najmä vo všetkých fondoch 2. piliera dôchodkového sporenia. V prvom polroku však mierne stúplo v dôsledku väčšej volatility domácich úrokových sadzieb a nárastu podielov. Vážení páni poslanci, dámy poslankyne, to je všetko z mojej strany. Ďakujem za pozornosť.